બારડોલી સુગર ફેક્ટરીની ચૂંટણી પ્રક્રિયા દરમ્યાન થયેલા ઉતારચઢાવ અને રાજકીય દાવપેચમાં એક ચર્ચા મુજબ ભાજપનો આંતરિક વિખવાદ અને આવનારા દિવસોમાં સંગઠન પર્વમાં સત્તાની લાલસા માટે એક બીજાને પાડી દઈ સંગઠનના હોદ્દા કબ્જે લેવા માટેની ગણતરી હોવાનું ચર્ચાય રહ્યું છે. બારડોલી સુગર ફેક્ટરીની ચૂંટણી માત્ર નિમિત્ત હતી. જિલ્લા ભાજપના સંગઠનના એક ઉચ્ચ હોદ્દેદારે અને ભાવેશ પટેલ વચ્ચે છેલ્લા થોડા સમયથી ખેંચતાણ ચાલી રહી હતી. આ સંગઠનના હોદ્દેદાર પરદા પાછળ રહી કદ પ્રમાણે વેતરવા અથવા તો રાજકીય કારકિર્દી પૂરી કરવામાં માહિર છે. થોડા દિવસ અગાઉ જિલ્લામાં ભાજપના યોજાયેલા એક કાર્યક્રમમાં ભાવેશ પટેલ અને આ આગેવાન વચ્ચે તું તું મેં મેં થઈ ગઈ હતી. પરિણામ આ આગેવાને પરોક્ષ રીતે સુરેશ પટેલને હાથો બનાવી સુગરની ચૂંટણીમાં ભાવેશ પટેલની સામે મેદાનમાં મૂકી દીધા હતા. અને એક કાંકરે બે પક્ષી મારવાની તૈયારી કરી દીધી હતી. આંતરિક સૂત્રોના જણાવ્યા અનુસાર ભાવેશ પટેલે આ સમગ્ર બાબતે સુરેશ પટેલને સમજાવવાના પ્રયત્નો પણ કર્યા હતા. સુરેશ પટેલે પણ સત્તાની લાલસામાં આ બાબત ધ્યાનમાં લીધી ન હતી. પરંતુ ભાવેશ પટેલ સહિતના અનેક આગેવાનો આ બાબત સમજી ગયા હતા. અને રાજકીય સકુની ગણાતા આ આગેવાનની ગણતરી ખોટી પાડી હતી.